 NA MERCY SIMIYU CHAMA cha Wiper kimetishia kushinikiza wananchi kurejea barabarani, iwapo Mazungumzo ya Maridhiano yanayoendelea hayatazingatia umuhimu wa kupunguza gharama ya maisha. Katibu mkuu wa chama hicho, Bi Aisa Abdallah alisema viongozi wa Wiper wako tayari kurejelea maandamano, na kusisitiza kwamba Wakenya wanakabiliwa na changamoto ya maisha magumu. “Endapo gharama ya maisha haitawekwa kwenye meza ya mazungumzo na kutafutiwa suluhu, basi mazungumzo haya yatagonga mwamba. Jambo muhimu linalotushughulisha ni hali ngumu ya uchumi. Gharama ya maisha imechangia mahangaiko miongoni mwa Wakenya, hasa wazazi,” akasema. Bw Kalonzo Musyoka ndiye kiongozi wa Wiper, na mmoja wa wanaoongoza mazungumzo ya maridhiano. Akihutubu Jumanne, Novemba 21, 2023 katika makao makuu ya chama hicho jijini Nairobi, mbunge huyo wa zamani Lamu, alisema chama cha Wiper kinajiandaa kwa njia nyingi za kukataa gharama ya sasa ya maisha, ikiwemo maandamano na kushinikiza kura ya kutokuwa na imani na uongozi wa Kenya Kwanza. “Hali hii mbaya iliyopo hatuwezi kuendelea nayo kwa miaka minne ijayo. Kwa hivyo, kwa njia yoyote iwezekanayo, hata kama ni kupitia maandamano, tutaifuata kuhakikisha hali hii inarekebishwa. “Katiba yetu inawapa nguvu wananchi kushiriki katika hatua kama hizi, na ni wazi kwamba hatuwezi kuvumilia mateso haya kwa miaka minne. Wakati wa kuleta mabadiliko ni sasa. Tumevumilia vya kutosha,” akasema. Kauli yake mbele ya kinara wake Kalonzo Musyoka ambaye ni mmoja wa wenyekiti wa mazungumzo ya Bomas, inajiri siku chache baada ya kinara wa Narc Kenya, Bi Martha Karua kutoa vitisho kama hivyo. Bi Karua wiki jana alikariri kuwa iwapo mazungumzo hayo hayatafanikiwa kutatua shida ya gharama ya maisha, watatekeleza haki za kisiasa na kibinadamu kulingana na Katiba kwa kufanya maandamano yatakayoshinikiza gharama ya maisha kupungua. “Hata kama tutasafirishwa mbinguni kupitia vifo wakati wa maandamano, sisi kama Narc Kenya tunasema iwapo mazungumzo hayo yatakosa kumalizika inavyofaa, hatutasahau haki zetu. “Tutarudi kufanya maandamano iwapo yatastahili.Tunasema hakuna kutishwa na tunaita Wakenya kujiunga nasi na kushikana mikono,” alisema Bi Karua. Vyama hivyo viwili vimekumbatia msimamo tofauti na wa kinara wa Azimio la Umoja, Bw Raila Odinga, anayeamini kwamba muda wa kurejea barabarani kwa maandano haujawadia. Jumanne, Bi Abdallah alisisitiza kwamba Kenya Kwanza imeshindwa kuonyesha uongozi bora, hivyo basi, chama cha Wiper kinaunga mkono pendekezo la kinara wake kupeperusha bendera ya urais ifikapo 2027. Wanasiasa wa Wiper wanaamini kwamba Bw Musyoka ana tajriba na ni mtu mwenye huruma, atakayewapunguzia Wakenya masaibu wanayopitia chini ya utawala wa Kenya Kwanza. “Sisi kama Wiper, hatutabembelezana tena. Punda amechoka. Ni lazima tuchukue msimamo kuhusu suala hili. Wakenya wanatamani sana uongozi mpya, wanatamani kuona uongozi sawa na wa (marehemu Mwai Kibaki), ambao haupatikani kwingine isipokuwa kwa mheshimiwa Kalonzo,” akasema Bi Abdallah. Alidai kuwa nchi inakumbwa na janga lisiloweza kutatuliwa isipokuwa kupitia Bw Musyoka, anayeamini kuwa anaweza kurejesha hali ya kawaida. Wakati huo huo, chama cha Wiper kiliwakaribisha viongozi waliohama vyama vyao.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  